**København, den 3. oktober 2012 Sagsnr.** **2011 - 3544 / CHN/JML**

**1. advokatkreds**

**K E N D E L S E**

**Sagens parter:**

Advokatrådet har indklaget advokat A.

**Sagsfremstilling:**

Ved anklageskrift af 22. august 2011 har Advokatrådet indklaget advokat A for at have tilsidesat advokatpligterne, jf. bekendtgørelse om løbende obligatorisk efteruddannelse for advokater og advokatfuldmægtige § 15, jf. retsplejelovens § 126, stk. 5:

*”Forholdet vedrører overtrædelse af bekendtgørelsens § 4, jf. § 1, ved ikke inden for perioden 1.1.2008-31.12.2010 at have deltaget i mindst 54 lektioners efteruddannelse af betydning for advokaterhvervet.”*

Advokat A har den 1. april 2011 indberettet til Advokatsamfundet at have deltaget i 31 lektioners efteruddannelse i perioden 1. januar 2008 til 31. december 2010.

Advokatrådet har nedlagt følgende påstande:

1. Advokat A pålægges en bøde i henhold til retsplejelovens § 147 c, stk. 1, og
2. advokat A pålægges inden den 15. juni 2012 at deltage i 23 lektioners efteruddannelse, udover den efteruddannelsesforpligtelse, der påhviler advokat A for indeværende treårige uddannelsesperiode.

Advokatnævnets sekretariat har ved brev af 30. november 2011 anmodet om advokat A’s bemærkninger til sagen. Advokat A har ikke svaret på sekretariatets henvendelse.

**Advokatnævnets behandling:**

Sagen har været behandlet på et møde i Advokatnævnet med deltagelse af 15 medlemmer.

**Nævnets afgørelse og begrundelse:**

Da advokat A ikke har svaret i sagen, har Advokatnævnet lagt oplysningerne modtaget fra Advokatrådet til grund for afgørelsen.

Advokatnævnet finder, at advokat A ved ikke at have deltaget i efteruddannelse i overensstemmelse med bestemmelserne i bekendtgørelse om obligatorisk efteruddannelse har overtrådt bekendtgørelsens § 15, og dermed har tilsidesat god advokatskik, jf. retsplejelovens § 126, stk. 1.

På denne baggrund tildeler Advokatnævnet advokat A en irettesættelse, jf. retsplejelovens § 147 c, stk. 1.

Advokatnævnet tager endvidere påstanden om pålæg om efteruddannelse til følge som anført nedenfor.

Advokat A kan indbringe afgørelsen for retten inden 4 uger efter modtagelsen af kendelsen, jf. retsplejelovens § 147 d.

**Herefter bestemmes:**

Advokat A tildeles en irettesættelse.

Advokat A pålægges i medfør af retsplejelovens § 147 c, stk. 2, inden den 15. marts 2013 at deltage i mindst 23 lektioners efteruddannelse, udover den efteruddannelsesforpligtelse, der påhviler hende for indeværende treårige efteruddannelsesperiode.

På nævnets vegne

Jon Stokholm